Els carrers de Montemayor 2 tindran nom i plaques
29 de setembre de 2023

· Els noms dels carrers s’han decidit a partir de la proposta dels propis veïns i veïnes

Manises, 29 de setembre de 2023.- L’Ajuntament de Manises, al plenari del mes de setembre celebrat ahir, ha resolt per unanimitat la nomenclatura dels carrers de la urbanització Montemayor 2, donant resposta així a una reivindicació històrica dels veïns i veïnes de la zona.

A Montemayor 2, estan ubicades unes 50 vivendes que van nàixer com a una extensió de la urbanització original Montemayor. Aquestes construccions, pensades en principi com a cases d’equipament, han acabat convertint-se en primeres residències amb una situació legal irregular, la qual cosa ha dificultat el reconeixement de la zona com a urbanitzable i per tant, la nomenclatura dels carrers.

Després de molts esforços per part del consistori, el tràmit ha sigut aprovat a la sessió plenària de setembre. Una vegada finalitzat el termini d’al·legacions, es procedirà a la documentació cartogràfica als organismes corresponents i es notificarà el canvi a Google Maps. D’aquesta manera, s’ha solucionat la problemàtica de l’accés dels serveis a les vivendes.

Per últim, els noms dels carrers s’han decidit a partir de la proposta dels propis veïns i veïnes de Montemayor 2, arreplegant noms que ja utilitzen amb normalitat. Com per exemple, Camí de l’Assagador o Camí dels Depòsits.

El regidor d’Urbanisme de l’Ajuntament de Manises, Guillermo Martínez, ha afirmat que després d’estudiar la situació durant els darrers mesos i arreplegar-ne tota la informació referida als noms tradicionals dels carrers rurals, «s’ha contactat amb el veïns i veïnes per demanar autorització per tal de col·locar les plaques a les façanes corresponents i s’ha elaborat un plànol de proposta que ha sigut l’aprovat al plenari». «L’objectiu és ampliar en un futur pròxim la revisió a la resta d’urbanitzacions de Manises per tal de trobar-ne una possible solució», ha afegit Martínez.